21.10.2022
EL
Επίσημη Εφημερίδα της Ευρωπαϊκής Ένωσης
L 273/1
II (Μη νομοθετικές πράξεις)
ΔΙΕΘΝΕΙΣ ΣΥΜΦΩΝΙΕΣ ΑΠΟΦΑΣΗ (ΕΕ) 2022/1987 ΤΟΥ ΣΥΜΒΟΥΛΙΟΥ της 13ης Οκτωβρίου 2022 σχετικά με την υπογραφή, εξ ονόματος της Ένωσης, της συμφωνίας-πλαισίου εταιρικής σχέσης και συνεργασίας μεταξύ της Ευρωπαϊκής Ένωσης και των κρατών μελών της, αφενός, και της κυβέρνησης της Μαλαισίας, αφετέρου
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 209, σε συνδυασμό με το άρθρο 218 παράγραφος 5, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1)
Στις 25 Νοεμβρίου 2004 το Συμβούλιο εξουσιοδότησε την Επιτροπή να αρχίσει διαπραγματεύσεις με τη Μαλαισία για συμφωνία-πλαίσιο εταιρικής σχέσης και συνεργασίας μεταξύ της Ευρωπαϊκής Ένωσης και των κρατών μελών της, αφενός, και της κυβέρνησης της Μαλαισίας, αφετέρου («συμφωνία»).
(2)
Η διαπραγμάτευση της συμφωνίας ολοκληρώθηκε με επιτυχία με τη μονογράφηση της συμφωνίας στις 6 Απριλίου 2016 στην Putrajaya της Μαλαισίας.
(3)
Οι διαπραγματευτές επιβεβαίωσαν την κοινή τους αντίληψη ότι, σύμφωνα με το ομοσπονδιακό σύνταγμα της Μαλαισίας, η κυβέρνηση της Μαλαισίας με την υπογραφή της προτίθεται να δεσμεύσει τη Μαλαισία στο σύνολό της όσον αφορά τη συμφωνία.
(4)
Στόχος της συμφωνίας είναι η καθιέρωση ενισχυμένης εταιρικής σχέσης μεταξύ της Ένωσης και της Μαλαισίας και η εμβάθυνση και η βελτίωση της συνεργασίας σε θέματα κοινού ενδιαφέροντος, μεταξύ των οποίων είναι τα ανθρώπινα δικαιώματα, η μη διάδοση όπλων μαζικής καταστροφής, η καταπολέμηση της τρομοκρατίας, η καταπολέμηση της διαφθοράς και του οργανωμένου εγκλήματος, το εμπόριο, η μετανάστευση, το περιβάλλον, η ενέργεια, η κλιματική αλλαγή, οι μεταφορές, η επιστήμη και η τεχνολογία, η απασχόληση και οι κοινωνικές υποθέσεις, η εκπαίδευση και η γεωργία.
(5)
Επομένως, η συμφωνία θα πρέπει να υπογραφεί εξ ονόματος της Ένωσης, υπό την επιφύλαξη της σύναψής της σε μεταγενέστερη ημερομηνία,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1 Επιτρέπεται η υπογραφή, εξ ονόματος της Ένωσης, της συμφωνίας-πλαισίου εταιρικής σχέσης και συνεργασίας μεταξύ της Ευρωπαϊκής Ένωσης και των κρατών μελών της, αφενός, και της κυβέρνησης της Μαλαισίας, αφετέρου («συμφωνία»), υπό την επιφύλαξη της σύναψης της συμφωνίας (1).
(1) Το κείμενο της συμφωνίας θα δημοσιευθεί μαζί με την απόφαση για τη σύναψή της.